Document ID: 32003D0074

Komisjoni otsus,
31. jaanuar 2003,
millega muudetakse komisjoni otsuseid 1999/283/EÜ ja 2000/585/EÜ Botswana osas
(teatavaks tehtud numbri K(2003) 403 all)
(EMPs kohaldatav tekst)
(2003/74/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 12. detsembri 1972. aasta direktiivi 72/462/EMÜ tervishoiu ja veterinaarinspektsiooni probleemide kohta veiste, lammaste ja kitsede ning sigade, värske liha ja lihatoodete impordil kolmandatest riikidest, [1] viimati muudetud määrusega (EÜ) nr 1452/2001, [2] eriti selle artikli 14 lõiget 3,
võttes arvesse nõukogu 16. juuni 1992. aasta direktiivi 92/45/EMÜ looduslike ulukite tapmisega ja looduslike ulukite liha turuleviimisega seotud loomade ja inimeste terviseohutuse probleemide kohta, [3] viimati muudetud direktiiviga 97/79/EÜ, [4] eriti selle artikli 16 lõiget 3,
võttes arvesse nõukogu 17. detsembri 1992. aasta direktiivi 92/118/EMÜ, millega sätestatakse selliste toodete ühendusesisest kaubandust ja ühendusse importimist reguleerivad loomade ja inimeste tervishoiunõuded, mille suhtes ei kohaldata direktiivi 89/662/EMÜ A lisa I peatükis ja patogeenide puhul direktiivis 90/425/EMÜ osutatud ühenduse erieeskirjades sätestatud nõudeid, [5] viimati muudetud komisjoni otsusega 2003/42/EÜ, [6]eriti selle artiklit 10,
ning arvestades järgmist:
(1) Loomatervishoiu ja veterinaarsertifikaatide nõuded värske liha importimiseks teatavatest Aafrika riikidest on sätestatud otsusega 1999/283/EÜ, [7] viimati muudetud otsusega 2002/646/EÜ. [8]
(2) Loomade ja inimeste terviseohutuse ning veterinaarsertifikaatide nõuded jahiulukiliha ja tehistingimustes peetavate ulukite liha ja küülikuliha importimiseks kolmandatest riikidest on sätestatud otsuses 2000/585/EÜ, [9] viimati muudetud otsusega 2002/646/EÜ.
(3) 7. jaanuaril 2003 leidis kinnitust 23. detsembril 2002 Botswana heakskiidetud EÜ vööndis nr 6 avastatud suu- ja sõrataudi puhang ning Botswana pädev veterinaarasutus peatas viivitamata kogu riigis veiste, lammaste, kitsede ning looduslike ja tehistingimustes peetavate kabiloomade konditustatud värske liha ekspordi ühendusse.
(4) Botswana ametiasutused teostavad olukorra hindamiseks riigis puhanguga seotud uuringuid ja viivad läbi erakorralist vaktsineerimist. Kuni hinnangu tulemused pole avalikustatud, ei ole võimalik Botswana piirkondadeks jaotamine veiste, lammaste, kitsede ning looduslike ja tehistingimustes peetavate kabiloomade värske konditustatud liha impordiks.
(5) Antud olukorras võib värske liha importimisega Botswanast kaasneda risk tuua suu- ja sõrataud ühenduse territooriumile. Sellest tulenevalt tuleb konditustatud värske veise-, lamba- ja kitseliha ning tehistingimustes peetavate ja looduslike kabiloomaliste liha import varem heakskiidetud Botswana vöönditest ajutiselt peatada.
(6) Botswana ametiasutused on ühenduse poole teele saadetud värske liha saadetiste kohta esitanud üksikasjalikud andmed koos tagatistega, et need on toodetud enne nakkuse saamise kuupäeva. Seetõttu tuleks lubada nende ja enne nakkuse saamise kuupäeva tapetud loomadelt pärit saadetiste importimist Euroopa Liidu territooriumile.
(7) Käesoleva otsuse sätted vaadatakse uuesti läbi kolme kuu jooksul võttes arvesse eelkõige haiguse kulgemist ja Botswana ametiasutustelt saadavat lisateavet.
(8) Otsuseid 1999/283/EÜ ja 2000/585/EÜ tuleb vastavalt muuta.
(9) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Otsuse 1999/283/EÜ II lisa asendatakse käesoleva otsuse I lisa tekstiga.
2. Otsuse 1999/283/EÜ III lisa terviseohutuse sertifikaadi A näidise joonealune märkus 5 kustutatakse.
Artikkel 2
1. Otsuse 2000/585/EÜ II lisa asendatakse käesoleva otsuse II lisa tekstiga.
2. Otsuse 2000/585/EÜ III lisa terviseohutuse sertifikaadi A näidise joonealune märkus 8 ja terviseohutuse sertifikaadi F näidise joonealune märkus 7 asendatakse lausega: "Märkida vastavate vastuvõtlike koduloomade värsket liha käsitlevas asjakohases ja kehtivas otsuses osutatud versiooni number."
Artikkel 3
Käesolev otsus vaadatakse uuesti läbi kolme kuu jooksul võttes arvesse suu- ja sõrataudi olukorra arengut Botswanas.
Artikkel 4
Käesolevat otsust kohaldatakse alates 7. veebruarist 2003.
Artikkel 5
Käesolev otsus on adresseeritud liikmesriikidele.
Brüssel, 31. jaanuar 2003

Labels: 17
5
3
6
18